

Αθήνα, 14 Οκτωβρίου 2025

**ΕΡΩΤΗΣΗ**

- προς την Υπουργό Παιδείας, Θρησκευμάτων και Αθλητισμού

**Θέμα: «Μετακινήσεις μαθητών ΕΠΑΛ με μαθησιακές δυσκολίες για τις Πανελλαδικές Εξετάσεις του 2026»**

Σύμφωνα με δημοσιεύματα του τοπικού Τύπου, εκατοντάδες χιλιόμετρα θα χρειαστεί να διανύσουν οι μαθητές και οι μαθήτριες των Επαγγελματικών Λυκείων (ΕΠΑΛ) και των Πειραματικών Επαγγελματικών Λυκείων (ΠΕΠΑΛ) με μαθησιακές δυσκολίες, προκειμένου να συμμετάσχουν στις Πανελλαδικές Εξετάσεις του 2026.

Η πρόσφατη απόφαση του Υπουργείου Παιδείας να μην προβλέψει εξεταστικά κέντρα κοντά στον τόπο κατοικίας τους δημιουργεί τεράστια προβλήματα και ανισότητες. Οι μαθητές από την Ήπειρο, αλλά και από τα Ιόνια Νησιά, αναγκάζονται να μετακινηθούν εκατοντάδες χιλιόμετρα, σε άγνωστα αστικά κέντρα, μακριά από το οικείο περιβάλλον τους, τους εκπαιδευτικούς τους και τις οικογένειές τους.

Ενδεικτικά, οι μαθητές από Θεσπρωτία, Άρτα και Πρέβεζα θα πρέπει να μεταβούν στην Πάτρα και να παραμείνουν εκεί από τις 30 Μαΐου έως τις 15 Ιουνίου 2025. Οι μαθητές των Ιωαννίνων θα εξεταστούν στη Θεσσαλονίκη και οι μαθητές της Κέρκυρας στην Αθήνα.

Οι μετακινήσεις αυτές συνεπάγονται υψηλό κόστος για διαμονή, διατροφή και μεταφορές, το οποίο είναι αδύνατο να καλυφθεί από πολλές οικογένειες. Επιπλέον, θα αναγκαστούν να αναστείλουν επαγγελματικές και οικογενειακές υποχρεώσεις ή/και να αφήσουν πίσω μικρότερα παιδιά. Οι γονείς των μαθητών επισημαίνουν ότι η απόσταση και η απομόνωση επιβαρύνουν ακόμα περισσότερο παιδιά που ήδη αντιμετωπίζουν μαθησιακές δυσκολίες, καθιστώντας τις συνθήκες για τις Πανελλαδικές Εξετάσεις άνισες και ψυχολογικά επιβαρυντικές. Η εκπαίδευση, όμως, οφείλει να λειτουργεί με όρους ισότητας και φροντίδας, ιδίως για τα παιδιά που χρειάζονται στήριξη και προσαρμογές.

**Στο πλαίσιο αυτό, ερωτάται η αρμόδια Υπουργός:**

1. Ποια είναι τα κριτήρια με τα οποία καθορίστηκαν τα εξεταστικά κέντρα των Πανελλαδικών Εξετάσεων για τους μαθητές ΕΠΑΛ και ΠΕΠΑΛ με μαθησιακές δυσκολίες;
2. Προτίθεται το Υπουργείο να επανεξετάσει τη χωροθέτηση των εξεταστικών κέντρων, ώστε να δημιουργηθούν αντίστοιχα σε κάθε Περιφερειακή Ενότητα, προκειμένου να αποφευχθούν οι υπερβολικές μετακινήσεις;
3. Προτίθεται να λάβει μέτρα για την οικονομική και ψυχολογική υποστήριξη των μαθητών και των οικογενειών τους που αναγκάζονται να μετακινηθούν σε άλλες πόλεις;
4. Υπάρχει πρόβλεψη για τη δωρεάν διαμονή και μεταφορά των μαθητών αυτών, καθώς και για την υποστήριξη από εκπαιδευτικούς ειδικής αγωγής στα εξεταστικά κέντρα;

**Η ερωτώσα βουλευτής**

**Μερόπη Τζούφη**